作者:李商隱
標題:病中聞河東公樂營置酒口占寄上
內容:聞駐行春旆，中途賞物華。緣憂武昌柳，遂憶洛陽花。嵇鶴元無對，荀龍不在誇。只將滄海月，長壓赤城霞。興欲傾燕館，歡終到習家。風長應側帽，路隘豈容車。樓迥波窺錦，窗虛日弄紗。鎖門金了鳥，展障玉鴉叉。舞妙從兼楚，歌能莫雜巴。必投潘嶽果，誰摻禰衡撾。刻燭當時忝，傳杯此夕賒。可憐漳浦臥，愁緒獨如麻。